Ja teiseks: see ilmavaate aatestik on olnud juhtijaks ja jõu­andjaks juba nii mitmeile meie vaimlise kultuuri paremaile, keda nüüd juubeldame või edaspidi tuleme juubeldama, alates Ed. Vil­dest ja Tammsaarest, Suitsust ja Tuglasest (ei mõtle siin, nagu ikka, mitte parteid ega kitsast teooriatki, mis veendumusliku intel­ligentsi puhul pole tähtis, vaid üldist pooldavat suhtumist sotsialist­likele ühiskonna ideaalidele). Olgu meil muidu selles päranduses nii mõndagi vastuvõtmatut  (mis ehk oli vajalisem omal ajal), see pärandus on ometi olemas ja see on, peale vaimse värskuse ja sotsiaalhuvi ülalhoidmise ka puht rahvuskultuuriliselt tihti annud enam kui ainult rahvuslikud sõnapildujad. Ning puht poliitiliseltki - eks ole sotsialistid nii mõnigi kord olnud mitte üksi oma kaitstava kitsama klassi, vaid ka kogu rahva ja rahvusegi heaks teinud mõn­dagi enam kui parempoolsed - mäletetagu ainult viimaste miljardikinki paruneile! Ja mis üldse on rahvus muud kui rahvas, pluss ühisteadvus ja  kõrgem vaimline kultuur?